text: Ingen skattestigninger i Aabenraa og Hedensted
  19 september 2012 kl. 09.31
  Aabenraa og Hedensted var blandt 22 kommuner, der havde søgt om lov til at hæve skatterne til næste år, men begge kommuner fik afslag. Dermed forbliver kommuneskatterne uændrede i Syd- og Sønderjylland.
  Økonomi- og indenrigsministeriet gav kun 14 af de 22 kommuner lov at hæve skatterne for i alt 250 mio. kr.
  Samtidig fik fem kommuner lov til at sænke skatten. 
  I forbindelse med forårets aftale om at justere udligningssystemet blev det aftalt, at nogle kommuner efter ansøgning skal have mulighed for at forhøje skatten inden for en ramme på 250 mio. kr.
  For at skabe plads til disse skatteforhøjelser skal andre kommuner sænke skatten med et tilsvarende beløb, så det samlede beskatningsniveau i kommunerne holdes i ro og dermed undgå sanktioner.
  For at understøtte målsætningen er der for 2013 etableret en tilskudsordning til kommuner, der har et højt beskatningsniveau.
  
  Kommuner der får mulighed for at hæve skatten
  Albertslund - 19,4 mio. kr.
  Lyngby-Taarbæk - 37,2 mio. kr.
  Ishøj - 14,8 mio. kr.
  Helsingør - 13,0 mio. kr.
  Rudersdal - 16,4 mio. kr.
  Halsnæs - 14,6 mio. kr.
  Gribskov - 13,1 mio. kr.
  Kerteminde - 6,1 mio. kr.
  Struer - 5,6 mio. kr.
  Syddjurs - 20,4 mio. kr.
  Læsø - 0,8 mio. kr.
  Mariagerfjord - 20,5 mio. kr.
  Jammerbugt - 26,0 mio. kr.
  Hjørring - 41,6 mio. kr.
  
  Kommuner der har fået lov til at sænke skatten
  Furesø - 80,9 mio. kr.
  Allerød - 76,4 mio. kr.
  Frederikssund - 32,0 mio. kr.
  Kalundborg - 2,0 mio. kr.
  Vesthimmerland - 5,0 mio. kr.
  
  Kommuner der ikke har fået lov at hæve skatten
  Aabenraa
  Hedensted
  Frederikshavn
  Guldborgsund
  Lemvig
  Morsø 
  Slagelse
  Ærø
  